Καλύβια Καρύστου Εύβοιας

Για συνώνυμους οικισμούς στην Ελλάδα δείτε το λήμμα: Καλύβια

Τα Καλύβια είναι πεδινό χωριό της Περιφερειακής Ενότητας Εύβοιας σε υψόμετρο 60 μέτρα.

Γεωγραφία - Αξιοθέατα
Τα Καλύβια βρίσκονται στην Νότια Εύβοια, σε απόσταση μόλις 3,5 χλμ. Β.-ΒΔ. από την Κάρυστο και 116 χλμ. από την Χαλκίδα. Το χωριό είναι κτισμένο σε καταπράσινο λόφο με θέα την πεδιάδα της Καρύστου και αποτελείται από τους συνοικισμούς Νικάσι και Λάλα. Οι κάτοικοί του ασχολούνται με τη γεωργία (καλλιέργεια ελιών - αμπελιών), την κτηνοτροφία, τη ναυτιλία και στην εξόρυξη σχιστόλιθων.

Δυτικά από το χωριό και στους πρόποδες τους όρους Όχη βρίσκεται το "σπήλαιο της Αγίας Τριάδας" με εξερευνημένο μήκος περίπου 2.400 μέτρα, το οποίο είναι το μεγαλύτερο σπήλαιο της νότιας Εύβοιας και στο οποίο έχουν εντοπιστεί ίχνη  ανθρώπινης παρουσίας σε συνεχείς φάσεις της Νεολιθικής περιόδου.

Στην περιοχή υπάρχουν τα ερείπια του μεσαιωνικού πύργου "Χαρτζάνι" κοντά στα δισυπόστατα εξωκλήσια Αγία Τριάδα - Άγιος Σπυρίδωνας και Άγιος Γεώργιος - Αγία Μαύρα. Το πιο σημαντικό θρησκευτικό  αξιοθέατο είναι η εκκλησία του Ταξιάρχη, η οποία χρονολογείται στα 1200 και από το το 1966 έχει ανακηρυχθεί αρχαίο μνημείο. Πρόκειται για "σύνθετο τετρακιόνιο ναό με τρούλο και σταυρεπίστεγο νάρθηκα και με πολλά αξιόλογα στοιχεία γλυπτού αρχιτεκτονικού διακόσμου".

Διοικητικά 
Ως οικισμός αναφέρεται το 1889 στο ΦΕΚ 251Α - 04/10/1889 να προσαρτάται στον τότε δήμο Καρύστου. Το 1912 με το ΦΕΚ 245Α - 16/08/1912 ορίζεται έδρα της νεοϊδρυθείσας ομώνυμης κοινότητας. Σύμφωνα με το πρόγραμμα Καλλικράτης αποτελεί την τοπική κοινότητα Καλυβίων που υπάγεται στη δημοτική ενότητα Καρύστου του Δήμου Καρύστου και σύμφωνα με την απογραφή του 2011 ως πληθυσμό έχει 557 μόνιμους κατοίκους.

Σημείωση 
Στην Εύβοια και τον Δήμο Μαντουδίου - Λίμνης - Αγίας Άννας υπάρχει ο συνώνυμος οικισμός Καλύβια.

Παραπομπές

Χωριά του νομού Εύβοιας
Δήμος Καρύστου